Okresná prokuratúra Revúca 
SNP 1370/1A, 050 01 Revúca 	

Sp. zn. : 1 Pv 102/15/6608	Revúca, 24.6.2015
EEČ : 2-48-33-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Revúca
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhanej pre prečin zanedbania povinnej výživy podľa § 207 ods. 1 Trestného zákona na tom skutkovom základe, že v období od 01.10.2013 do 31.05.2015 si v Tornali a inde neplnila vyživovaciu povinnosť voči svojmu synovi Istvánovi XXXXX, nar. XXXXX, pričom vyživovacia povinnosť jej vyplýva z ustanovenia § 62 ods. 1 a nasledujúcich ustanovení Zákona o rodine, a bola jej aj určená rozsudkom Okresného súdu Revúca sp. zn. 3P 55/2011 zo dňa 14.07.2011 tak, že je povinná prispievať na výživu svojho syna sumou vo výške 30 % zo sumy životného minima na nezaopatrené neplnoleté dieťa mesačne vždy do 20. dňa v mesiaci vopred k rukám XXXXX,  trvale bytom XXXXX, XXXXX, pričom svoju vyživovaciu povinnosť si pravidelne neplnila, napriek tomu, že v uvedenom období pracovala v zahraničí, a týmto konaním jej vznikol celkový dlh na výživnom vo výške 462,60 €,

lebo zanikla trestnosť činu.

Odôvodnenie:
Poverený príslušník Obvodného oddelenia PZ v Tornali uznesením sp. zn. ORP-113/TO-RA-2015 zo dňa 22.05.2015 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.  

V priebehu skráteného vyšetrovania bolo zistené, že dlžné výživné za stíhané obdobie bolo obvinenou XXXXX uhradené v celom rozsahu. Obvinená cez Wester union uhradila na dvakrát sumu 462,21 €, a v hotovosti dala do rúk XXXXX sumu 0,50 €, čím nepravidelne plnila bežné výživné a uhradila aj celé dlžné výživné. Skutočnosť, že obvinená uhradila zmeškané výživné za stíhané obdobie v celom rozsahu potvrdila aj XXXXX. Taktiež potvrdila, že v priebehu neplatenia výživného obvinenou maloletý netrpel núdzou a predmetné obdobie na ňom nezanechalo trvalo nepriaznivé následky, pretože ona sa o neho stará poriadne.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinená XXXXX svoju vyživovaciu povinnosť za obdobie, za ktoré je trestne stíhaná splnila skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona, trestnosť prečinu zanedbania povinnej výživy podľa § 207 ods. 1 Trestného zákona zanikla. 

	Keďže zanikla trestnosť činu bol som povinný v zmysle § 215 ods. 1 písm. h) Trestného poriadku zastaviť trestné stíhanie. 

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Juraj Rybár
prokurátor